**Szakmai beszámoló**

**NÉPRAJZI ÉRTESÍTŐ CI. (2021) számának megjelentetéséről**

A Néprajzi Múzeum évkönyve, a Néprajzi Értesítő CI. száma a módosított határidővel

a pályázatban vállaltaknak megfelelően megjelent. Egy tanulmány kivételével a kötetben az eredetileg tervezett írások kaptak helyet. Fejős Zoltán monografikus igényű tanulmányát terjedelmi okok miatt voltunk kénytelenek ebből a számból kihagyni.

A Néprajzi Értesítő 101. évfolyama angol nyelvű kötet, amelyben az elmúlt 10 év

során megjelent, elsősorban a Néprajzi Múzeum gyűjteményi anyagával foglalkozó

vagy abból kiinduló tanulmányok kaptak helyet. Célja, hogy a nemzetközi

tudományosság számára könnyebben hozzáférhetővé tegye az intézményben folyó

tudományos feldolgozó munkát, és képet adjon a gyűjteményi anyag és az

interpretációs lehetőségek sokrétűségéről. Olyan válogatást ad közre, amelyben

megjelenik a magyar és nemzetközi anyag, a tárgyi és archívumi gyűjteményi

feldolgozás, a kiállítás, a tudománytörténet, az intézményi szerepvállalás. A

válogatás a Néprajzi Múzeum gyűjteményének különböző korszakait, történeti és

kortárs perspektíváit villantja fel.

Kemecsi Lajosbevezető tanulmánya összefoglalja a kötet célkitűzéseit, bemutatja a

tematika összeállításának szempontjait.

**Szarvas Zsuzsa** jubileumi kötetben megjelent összefoglaló írása a Néprajzi Értesítő

elmúlt száz évfolyamának sajátosságait tekinti át. Elsősorban abból a szempontból

vizsgálja és elemzi a 100 évfolyam tartalmát, hogy a kötetekben milyen szerepet

kaptak a Néprajzi Múzeum saját anyagára épülő kutatások, tanulmányok,

anyagközlések, s mindez hogyan használható a múzeumi anyag feltárására, további

feldolgozására.

**Gyarmati János írása** a Néprajzi Múzeum gyűjteményformálódásának gyökereit

mutatja be, azzal a tudományos és társadalomtörténeti háttérrel, amely lehetővé tette

a Néprajzi Múzeum megalakulásához vezető első tudományos, Xántus János által

vezetett expedíció létrejöttét.

**Granasztói Péter** tanulmánya a Néprajzi Múzeum első, 1923-as épület

tervpályázatának kapcsán, egy sajátos, épülettörténeti perspektívából ad betekintést

a Néprajzi Múzeum történetébe. Különleges, látványos terveket és elképzeléseket

mutat be a korszak legjelentősebb építészeitől az elképzelt ideális és új múzeumi

épületről.

Az intézményi társadalmi szerepvállalás perspektívájából közelít **Kemecsi Lajos**

átfogó írása. *Emlékezetpolitika és néprajzi múzeum* címmel. A tanulmányban az

emlékezetpolitikai problémakör tömören összefoglalt tárgyalása kiemelten fontos

eleme a néprajzi múzeumi tudományos tevékenységnek és a működési praxisnak

egyaránt.

**Bata Tímea** egy erdélyi rajztanár, Szinte Gábor munkásságával és a Néprajzi

Múzeummal való kapcsolatával foglalkozik. *Székelykapuk, fatemplomok nyomában*

című írásában. Szinte tizenöt éven keresztül dolgozott a múzeumnak, ez idő alatt több mint 300 fényképet adott át jelentéseihez mellékelve. A tanulmány ezeket a fotókat összegzi, helyezi el Szinte Gábor munkásságának és a múzeum

fényképgyűjteményének keretén belül.

**Szojka Emese** Fülep Lajos művészetfilozófus Néprajzi Múzeumba került tárgyait

vizsgálja. Az írás a saját gyűjteményi anyag feltárását kutató, az utóbbi évtizedekben

fejlődésnek indult muzeológiai irányzathoz kapcsolódik. Végigkíséri tárgyainak sorsát, magángyűjteményből közgyűjteménnyé fejlődésének útját, illetve meghatározza a tulajdonos életútjával szoros összefüggést mutató idő- és térbeli rétegeit.

**Lackner Mónika – Tasnádi Zsuzsanna** áttekintő írása Ferenczi Jolán háziipari és

népművészeti kereskedő (1888-1962) életútját és 2012-ben a Néprajzi Múzeumba

került hagyatékát dolgozza fel szintetizálva ezeket a tőle bekerült korábbi múzeumi

anyagokkal is. Működésén keresztül nemcsak a háziipari törekvéseket követhetjük

nyomon, hanem életpályájában felismerhetjük a 20. század első felének női

integrációs lehetőségeit.

**Fülöp Hajnalka** *Kalotaszegi kelengyék a Néprajzi Múzeumban* című tanulmánya a

Néprajzi Múzeum Textilgyűjteményének két tárgycsoportjáról szól: az 1960-as évek

folyamán Fél Edit és Hofer Tamás által összeállított kalotaszentkirályi kelengyéről, és

a 2006-ban gyűjtött inaktelki tisztaszoba berendezéséről. A két kelengye anyaga a 20. század elejének és végének tárgyi dokumentuma, amely a régió két faluközösségének életében kiemelkedő szerepet tölt be.

**Wilhelm Gábor** írása egyetlen, a múzeumba került tárgy kapcsán *az emlékezet és*

*anyagi kultúra kapcsolatával foglalkozik hmong menekülteknél***.** A hmong női öltözet

évszázadok óta viseli magán a készítők tudását, motívumait. Egyik legújabb változata, a hímzett, „történetes” faliszőnyeg ugyanakkor sajátos visszaemlékezés a

közelmúltbeli, kényszerűen feladott életmódra és hagyományokra. A tanulmány egy

konkrét „történetes” faliszőnyeget igyekszik a hmong kultúra és történelem

kontextusában értelmezni.

A kötet záró tanulmánya a Néprajzi Múzeum 25 éven keresztül látogatható egykori

állandó kiállításával, illetve ennek megújítási kísérletével foglalkozik. **Frazon Zsófia –**

**Lackner Mónika** *ABLAK: műtárgyösvény A magyar nép hagyományos kultúrája című állandó kiállításban* című munkája. A projekt arra kívánt lehetőséget teremteni, hogy néhány tárgy diskurzusba emelésével a néprajztudomány mai, korszerű

megközelítéseiről, illetve a bemutatott témák változásáról is szóljon a kiállítás.

A változatos tematikájú tanulmányok áttekintést adnak a Néprajzi Múzeumban folyó

rendkívül sokrétű munkáról. Fontos, hogy ezt a nemzetközi tudományosság is

megismerhesse.

A kiadvány a külföldi szakmai közönség számára készül. A hagyományoknak

megfelelően elküldjük belföldi és külföldi cserepartnereinkek, terjesztjük szakmai

rendezvényeken, konferenciákon, elérhetővé tesszük a Néprajzi Múzeum honlapján.

Ezzel biztosítani tudjuk, hogy a néprajzi szakma legszélesebb rétegeihez eljosson a

kiadvány.

Példányszám: 500

Budapest, 2022. június 15.

A képen nyíl látható

Automatikusan generált leírás

Szarvas Zsuzsa

szerkesztő